Κανονισμός (ΕΚ) αριθ. 2142/2003 της Επιτροπής

της 5ης Δεκεμβρίου 2003

για την περάτωση των οριστικών μέτρων διασφάλισης όσον αφορά ορισμένα προϊόντα σιδήρου και χάλυβα που επιβλήθηκαν με τον κανονισμό (ΕΚ) αριθ. 1694/2002 της Επιτροπής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (ΕΚ) αριθ. 518/94(1), όπως τροποποιήθηκε τελευταία από τον κανονισμό (ΕΚ) αριθ. 2474/2000(2), και ιδίως το άρθρο 21,

τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (EΟΚ) αριθ. 1765/82, (EΟΚ) αριθ. 1766/82 και (EΟΚ) αριθ. 3420/83(3), όπως τροποποιήθηκε τελευταία από τον κανονισμό (ΕΚ) αριθ. 427/2003(4), και ιδίως το άρθρο 18,

Κατόπιν διαβουλεύσεων με τη συμβουλευτική επιτροπή που συστάθηκε δυνάμει του άρθρου 4 του κανονισμού (ΕΚ) αριθ. 3285/94 και του κανονισμού (ΕΚ) αριθ. 519/94 αντίστοιχα,

Εκτιμώντας τα ακόλουθα:

ΔΙΑΔΙΚΑΣΙΑ

(1) Στις 27 Σεπτεμβρίου 2003, μετά την περάτωση ενδελεχούς έρευνας σχετικά με 21 ένα προϊόντα σιδήρου και χάλυβα, η Επιτροπή επέβαλε οριστικά μέτρα διασφάλισης όσον αφορά επτά από τα εν λόγω προϊόντα, συγκεκριμένα, τους μη κραματοποιημένους ρόλους θερμής έλασης, τα μη κραματοποιημένα φύλλα και λαμαρίνες θερμής έλασης, τις μη κραματοποιημένες ταινίες μικρού πλάτους θερμής έλασης, τα κραματοποιημένα πλατέα προϊόντα θερμής έλασης, τα φύλλα ψυχρής έλασης, τα εξαρτήματα (< 609,6 mm) και τους συζευκτήρες (άλλους από ανοξείδωτο χάλυβα). Ειδικότερα, η Επιτροπή κατέληξε στο συμπέρασμα ότι, όσον αφορά κάθε προϊόν, η αύξηση των εισαγωγών συνεπεία απρόβλεπτων εξελίξεων προκάλεσε σοβαρή ζημία στους κοινοτικούς παραγωγούς. Η Επιτροπή σημείωσε επίσης ότι λόγω των μέτρων διασφάλισης στον τομέα του χάλυβα που έλαβαν οι Ηνωμένες Πολιτείες της Αμερικής (ΗΠΑ) στις 5 Μαρτίου 2002 όσον αφορά ευρύ φάσμα προϊόντων χάλυβα, ήταν πιθανό να σημειωθεί περαιτέρω αύξηση των εισαγωγών στην Κοινότητα και κατά συνέπεια σημαντική επιδείνωση της κατάστασης των κοινοτικών παραγωγών.

(2) Ως εκ τούτου, με τον κανονισμό (ΕΚ) αριθ. 1694/2002 της Επιτροπής(5), επιβλήθηκαν οριστικά μέτρα διασφάλισης. Ωστόσο, στην αιτιολογική σκέψη 705 του εν λόγω κανονισμού, η Επιτροπή υπενθύμισε ότι τα μέτρα διασφάλισης επιβλήθηκαν στο πλαίσιο των αποτελεσμάτων των αυξημένων εισαγωγών που προκλήθηκαν από τα μέτρα εμπορικής άμυνας των ΗΠΑ, τα οποία κατέληξαν στην επιβολή των μέτρων διασφάλισης των ΗΠΑ, και ανέλαβε να επανεξετάσει την ανάγκη επιβολής μέτρων εφόσον αλλάξουν οι συνθήκες.

(3) Σήμερα, οι συνθήκες που επικρατούν όσον αφορά κάθε προϊόν είναι διαφορετικές και αναφέρονται στη συνέχεια. Μετά την επιβολή των μέτρων διασφάλισης από την Επιτροπή, η ευρωπαϊκή αγορά χάλυβα σταθεροποιήθηκε όσον αφορά το επίπεδο των εισαγωγών. Στη συνέχεια, στις 4 Δεκεμβρίου 2003, οι Ηνωμένες Πολιτείες ανακοίνωσαν την άρση των αμερικανικών μέτρων διασφάλισης στο χάλυβα.

(4) Οι επιμέρους συνθήκες σχετικά με έκαστο από τα επτά προϊόντα που υπάγονται στα μέτρα εξετάζονται στη συνέχεια. Δεδομένου ότι δεν υπάρχουν ακόμη στοιχεία για το σύνολο του 2003, και προκειμένου να διευκολυνθεί η σύγκριση με προηγούμενα έτη, τα στοιχεία του 2003 είναι αποτέλεσμα παρεκβολής των στοιχείων για το πρώτο εξάμηνο του έτους· έτσι, ο λόγος των εισαγωγών του πρώτου εξαμήνου 2001 και 2002 προς τις εισαγωγές του δευτέρου εξαμήνου 2001 και 2002 εφαρμόστηκε στα στοιχεία για το πρώτο εξάμηνο του 2003, έτσι ώστε να εκτιμηθούν τα στοιχεία του δευτέρου εξαμήνου.

Ρόλοι θερμής έλασης

(5) Στον παρακάτω πίνακα παρατίθενται οι εισαγωγές ρόλων θερμής έλασης από το 2001 από τις χώρες που υπόκεινται σε κοινοτικά μέτρα διασφάλισης για τον χάλυβα ("τα μέτρα").

>ΘΕΣΗ ΠΙΝΑΚΑ>

(6) Κατά τη διάρκεια του Σεπτεμβρίου 2003, σημειώθηκε μικρή υπέρβαση της δασμολογικής ποσόστωσης για τους ρόλους θερμής έλασης, όπως καθορίστηκε από τα μέτρα για την περίοδο μέχρι τις 28 Σεπτεμβρίου 2003 (3199240 τόνοι), πιθανότατα λόγω της ανατίμησης του ευρώ έναντι του δολαρίου ΗΠΑ και άλλων ισχυρών νομισμάτων που παρατηρήθηκε στις αρχές του 2003. Αυτό ώθησε τους κοινοτικούς χρήστες να αγοράζουν ρόλους θερμής έλασης στις ΗΠΑ και αλλού.

(7) Δεν είναι ακόμη δυνατός ο οριστικός προσδιορισμός της ποσότητας και της καταγωγής των εισαγωγών ρόλων θερμής έλασης που υπερέβησαν τη δασμολογική ποσόστωση, εφόσον δεν υπάρχουν ακόμη στατιστικά στοιχεία σχετικά με τις εισαγωγές. Ωστόσο, σύμφωνα με τα διαθέσιμα στοιχεία, οι ποσότητες ήσαν μικρές και οπωσδήποτε δεν υπερέβαιναν τη δασμολογική ποσόστωση σε ποσοστό μεγαλύτερο του 1 %. Οι αιτήσεις για αναλήψεις ποσοτήτων από την ποσόστωση που υποβλήθηκαν στην Επιτροπή από τα κράτη μέλη εξ ονόματος των εισαγωγέων τους, οι οποίες δεν ικανοποιήθηκαν, ανέρχονται σε 2487 μόνο τόνους. Στο πλαίσιο αυτό σημειώνεται ότι η δασμολογική ποσόστωση για το έτος μέχρι τις 28 Σεπτεμβρίου 2004 είναι 3359234 τόνοι και, σε κάθε περίπτωση, κατά 5 % μεγαλύτερη από εκείνη της περιόδου μέχρι τις 28 Σεπτεμβρίου 2003 και υπερβαίνει τον όγκο εισαγωγών για τον οποίο υποβλήθηκαν αιτήσεις για αναλήψεις ποσοτήτων από την ποσόστωση για τους ρόλους θερμής έλασης την ίδια περίοδο.

Φύλλα και λαμαρίνες θερμής έλασης

(8) Οι εισαγωγές, από το 2001, φύλλων και λαμαρινών θερμής έλασης από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(9) Οι εισαγωγές φύλλων και λαμαρινών θερμής έλασης από τις χώρες που υπόκεινται στα μέτρα αυξήθηκαν οριακά από το 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (554286 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 88 %.

Ταινίες μικρού πλάτους θερμής έλασης

(10) Οι εισαγωγές, από το 2001, ταινιών μικρού πλάτους θερμής έλασης από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(11) Οι εισαγωγές ταινιών μικρού πλάτους θερμής έλασης από τις χώρες που υπόκεινται στα μέτρα μειώθηκαν σημαντικά από τα επίπεδα του 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (198365 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 53 %.

Πλατέα προϊόντα θερμής έλασης

(12) Οι εισαγωγές, από το 2001, πλατέων προϊόντων θερμής έλασης από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(13) Οι εισαγωγές πλατέων προϊόντων θερμής έλασης από τις χώρες που υπόκεινται στα μέτρα μειώθηκαν σημαντικά από τα επίπεδα του 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (50832 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 61 %.

Φύλλα ψυχρής έλασης

(14) Οι εισαγωγές, από το 2001, φύλλων ψυχρής έλασης από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(15) Οι εισαγωγές φύλλων ψυχρής έλασης από τις χώρες που υπόκεινται στα μέτρα μειώθηκαν σημαντικά από τα επίπεδα του 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (2107210 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 63 %.

Εξαρτήματα (< 609,6 mm)

(16) Οι εισαγωγές, από το 2001, εξαρτημάτων από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(17) Οι εισαγωγές εξαρτημάτων από τις χώρες που υπόκεινται στα μέτρα μειώθηκαν σημαντικά σε σχέση με τα επίπεδα του 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (12031 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 53 %.

Συζευκτήρες (άλλοι από ανοξείδωτο χάλυβα)

(18) Οι εισαγωγές, από το 2001, συζευκτήρων από τις χώρες που υπόκεινται στα μέτρα παρατίθενται στον παρακάτω πίνακα.

>ΘΕΣΗ ΠΙΝΑΚΑ>

(19) Οι εισαγωγές συζευκτήρων από τις χώρες που υπόκεινται στα μέτρα μειώθηκαν σημαντικά από τα επίπεδα του 2001. Παρέμειναν κάτω από το επίπεδο της δασμολογικής ποσόστωσης που καθορίστηκε από τα μέτρα για το έτος μέχρι τις 28 Σεπτεμβρίου 2003 (90490 τόνοι), με συνολικό ποσοστό χρησιμοποίησης της δασμολογικής ποσόστωσης μόνο 65 %.

ΣΥΜΠEΡΑΣΜΑ

(20) Λαμβάνοντας υπόψη το πολύ μικρό ποσοστό χρησιμοποίησης των δασμολογικών ποσοστώσεων για έξι από τα επτά προϊόντα και το ότι οι εισαγωγές υπερέβησαν μόνον οριακά την ποσόστωση για τους ρόλους θερμής έλασης, καθώς και την άρση των μέτρων διασφάλισης των ΗΠΑ για τον χάλυβα, η Επιτροπή θεωρεί ότι τα μέτρα διασφάλισης δεν είναι πλέον απαραίτητα και θα πρέπει να καταργηθούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1694/2002 καταργείται.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Δεκεμβρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 349 της 31.12.1994, σ. 53.

(2) ΕΕ L 286 της 11.11.2000, σ. 1.

(3) ΕΕ L 67 της 10.3.1994, σ. 89.

(4) ΕΕ L 65 της 8.3.2003, σ. 1.

(5) ΕΕ L 261 της 28.9.2002, σ. 1.